**Analýza stavu akademických knižníc za rok 2013**

**(na základe výsledkov štatistických výkazov o akademických knižniciach SR)**

Základné parametre činnosti akademických knižníc (ďalej AK) definované v platnej legislatíve[[1]](#footnote-1), boli novelizované v zmysle rozšírenia zodpovednosti AK za činnosti súvisiace s registráciou publikačných a umeleckých aktivít zamestnancov vysokých škôl[[2]](#footnote-2).

Verejná kontrola činnosti akademických knižníc sa uskutočňuje viacerými spôsobmi, jedným z nich je celoštátne štatistické zisťovanie, ktoré v rezorte školstva zabezpečuje centrálne Ústav školských informácií a štatistiky (ÚIPŠ) v Bratislave v spolupráci s úsekom metodiky akademických knižníc Slovenskej pedagogickej knižnice v Bratislave. Od roku 2011 sa uskutočňuje štatistické zisťovanie prostredníctvom webového rozhrania ÚIPŠ/CVTI SR, ktoré zabezpečuje spracovanie dát vykazujúcich inštitúcií a poskytuje výstupné informácie Ministerstvu školstva vedy, výskumu a športu (MŠVVaŠ SR) Sekcii vysokých škôl – odbor vysokoškolského vzdelávania a Ministerstvu kultúry a odboru knižničného systému SNK v Martine.

Do štatistického výkazu o akademických knižniciach na rok 2013 boli zaradené **nové položky**, ktoré majú zabezpečiť spoľahlivé sledovanie výkonnosti akademických knižníc v nových oblastiach činnosti a umožniť porovnávanie s ostatnými knižnicami v rámci knižničného systému SR, ale i so zahraničnými knižnicami. Nové položky sa týkajú dokumentov a služieb, ktoré knižnice implementovali do svojej ponuky v súlade s rozvojom moderných informačných technológií a produktov: elektronické dokumenty a databázy, služby poskytované na báze internetu – *elektronické referenčné služby.*  Za účasti zástupcu MŠVVŠ SR sa k  metodike a obsahu nových položiek sa uskutočnila pracovná porada zástupcov akademických knižníc v januári r. 2013. Prispelo to k objasneniu rozdielnych pohľadov na obsah nových položiek a dohodli sa zdroje, ktoré sa pri ich vypĺňaní budú využívať.

**Sieť akademických knižníc**

Sieť akademických knižníc tvoria knižnice verejných, štátnych i súkromných vysokých škôl, ktoré sa akreditovali v rezorte MŠVVaŠ SR. V roku 2013 vykazovalo MŠVVaŠ SR spolu 36 slovenských vysokých škôl (20 verejných VŠ, 3 štátne VŠ, 13 súkromných VŠ[[3]](#footnote-3)) , v rámci ktorých pôsobilo celkom 40 AK. Rozdiel je daný nejednotnou organizačnou štruktúrou akademických knižníc v rámci vysokých škôl (väčšina AK je centralizovaným typom knižnice, tzn. že vysoká škola má jednu ústrednú celouniverzitnú knižnicu, výnimkou je STU, kde samostatnými vykazujúcimi knižnicami sú fakultné knižnice, spolu 7 AK). Informácie o sieti akademických knižníc poskytujú ústredné knižnice, ktoré metodicky riadia činnosť fakultných, príp. čiastkových knižníc; v roku 2013 to bolo celkom 40 AK (štatistický výkaz nevyplnili Akadémia médií v Bratislave a Vysoká škola Goetheho Uni v Bratislave, ktoré ešte nemajú zriadenú knižnicu). V rámci verejných a štátnych vysokých škôl je počet akademických knižníc dlhšie stabilizovaný, zmeny sú len v rámci súkromných vysokých škôl; od r. 2011 pribudli dve nové súkromné vysoké školy: Hudobná a umelecká akadémia Jána Albrechta v Banskej Štiavnici a Akadémia médií v Bratislave a v r. 2012 Vysoká škola Goetheho Uni v Bratislave. Aj v tomto roku pokračovala spolupráca Stredoeurópskej vysokej školy v Skalici s Mestskou knižnicou v Skalici.

Tabuľka 1: Sieť akademických knižníc v r. 2013

|  |  |  |  |  |
| --- | --- | --- | --- | --- |
|  | Verejné VŠ (20) | Štátne VŠ (3) | Súkromné VŠ (13) | Všetky VŠ (36) |
| Ústredné knižnice | 20,00 | 3,00 | 11,00 | 34,00 |
| v tom fakultné | 24,00 | 0,00 | 1,00 | 26,00 |
| čiastkové knižnice | 559,00 | 0,00 | 15,00 | 585,00 |
| vykazujúce knižnice | 26,00 | 3,00 | 11,00 | 40,00 |
| Evidované v Zozname knižníc MK SR | 25 | 3 | 10 | 38,00 |

**Knižničný fond**

Knižničný fond akademických knižníc k 31.12.2013 obsahoval **6 238 718 knižničných jednotiek** (ďalej k. j.), čo je síce nárast o 128 029 k. j. oproti r. 2012, ale tvoria ho najmä prírastky darov a inak nadobudnuté dokumenty (graf č. 1). Darom získavajú AK dokumenty, ktoré vznikajú ako školské diela teda záverečné a kvalifikačné práce, za ktorých dlhodobú archiváciou a sprístupňovanie zodpovedajú. Iný spôsob získavania dokumentov okrem náhrad za stratenú literatúru zahŕňa aj k. j. spracované v rámci retrokonverzie a retrokatalogizácie - ide o tzv. živý fond knižnice, ktorý sa najviac požičiava.

**Graf 1: prírastky AK podľa spôsobu nadobudnutia v r. 2013**

Dôležitou súčasťou budovania knižničného fondu akademických knižníc je aj jeho pravidelná aktualizácia, čo platí najmä pre učebnicovú literatúru. Z nedávnych prieskumov, ktoré boli publikované k téme informačného vzdelávania vyplynulo, že učebnicovú literatúru vnímajú študenti ako najviac poddimenzovanú z hľadiska obsahového, druhového i kvantitatívneho. Vhodným nástrojom na odstránenie problémov spojených s nedostatkom výučbových materiálov by mohlo byť väčšie využívanie e-publikovania. Príkladom úspešnej realizácie je napr. projekt MEFANET. Je to projekt zameraný na vybudovanie a posilnenie spolupráce lekárskych fakúlt v ČR a SR pri rozvoji výučby lekárskych a zdravotníckych odborov modernými informačnými a komunikačnými technológiami. Zo SR je do projektu zapojená LF a JLF UK v Bratislave, LF UPJŠ v Košiciach, Fakulta zdravotníckych odborov PU v Prešove . V rámci tohto projektu sa zdieľajú mnohé výučbové materiály, učebnice i odborné a vedecké monografie.

Nevyhnutným predpokladom na obnovu a aktualizáciu fondu knižnice je dostatok finančných prostriedkov. V podmienkach našich AK predstavuje objem ročného úbytku 1,25% a ročný prírastok tvorí 2,93 % z celkového objemu KF.

Tabuľka 2: Stav knižničného fondu v AK v r. 2013

|  |  |  |  |  |
| --- | --- | --- | --- | --- |
|  | **Verejné VŠ** | **Štátne VŠ** | **Súkromné VŠ** | **všetky VŠ** |
| KF spolu | 5 633 909,00 | 437 448,00 | 167 361,00 | 6 238 718,00 |
| na 1 AK | 216 688,80 | 145 816,00 | 15 214,63 | 155 967,95 |
| Počet odb. titulov periodík | 4 959,00 | 172,00 | 333,00 | 5 464,00 |
| na 1 knižnicu | 190,73 | 57,33 | 30,27 | 136,60 |
| Počet zahr. titulov periodík | 2 631,00 | 69,00 | 149,00 | 2 849,00 |
| **Počet on-line sprístupňovaných periodík** | **57 876** | **0** | **17 813** | **75 689** |
| Ročný prírastok KF | 171 495,00 | 10 839,00 | 20 042,00 | 202 376,00 |
| na 1 knižnicu | 6 595,96 | 3 613,00 | 1 822,00 | 5 059,40 |
| na 1 reg. používateľa | 1,06 | 0,96 | 1,99 | 1,10 |
| Ročný úbytok KF | 52 887,00 | 6 111,00 | 15 349,00 | 74 347 |

Zvýšenie prírastku sa premietlo i do prepočítaných podielov: ročný prírastok na jednu akademickú knižnicu je 5 059 k. j., oproti roku 2012 je to **nárast o 582 dokumentov**. Na jedného registrovaného používateľa pripadá **1,10 dokumentu**. Na nákup KF vynaloží 1 AK ročne 31 944,50 EUR, čo je pokles o 1 713,50 EUR oproti r. 2012, prepočítaný podiel finančných prostriedkov na 1 dokument predstavuje 6,31 EUR, čo je pokles oproti roku 2012 o 1,21 EUR. Oproti r. 2012 sa však zvýšil príspevok na 1 registrovaného používateľa na 6,31 EUR.

Tabuľka 3: Prehľad finančných prostriedkov vynaložených na nákup KF

|  |  |  |  |  |
| --- | --- | --- | --- | --- |
|  | Verejné VŠ | Štátne VŠ | Súkromné VŠ | Všetky VŠ |
| Náklady na nákup KF | 1 166 648,00 | 19 854,00 | 91 278,00 | 1 277 780,00 |
| na 1 knižnicu | 44 871,08 | 6 618,00 | 8 298,00 | 31 944,50 |
| na 1 dokument | 6,80 | 1,83 | 4,55 | 6,31 |
| na 1 reg. používateľa | 7,206 | 1,765 | 9,093 | 6,973 |

Naďalej klesá odber tradičných tlačených periodík; oproti roku 2013 o 156 titulov, naopak však narastá počet online sprístupňovaných časopisov - **75 689 titulov**, ktoré AK nakúpili z vlastných rozpočtov. Spolu s periodikami, ktoré sú dostupné v rámci centrálne licencovaných informačných zdrojov v projekte NISPEZ I a NISPEZ II, sa situácia v oblasti sprístupňovania najnovších vedeckých poznatkov stáva porovnateľnou so zahraničím. Spolu so stúpajúcim objemom sprístupňovaných plnotextových e-zdrojov naliehavo vystupuje do popredia otázka súvisiaca s uchovávaním a archivovaním nakúpených zdrojov pravdaže v súlade s ich licenčnými podmienkami, najlepšie na zabezpečenom centrálnom úložisku. CVTI SR ako koordinátor projektu NISPEZ rieši i problém uchovávania týchto zdrojov, čo otvára priestor i pre spoluprácu s AK pri archivovaní ich vlastných licencovaných EIZ. Aj v r. 2013 pokračovala intenzívna retrokatalogizácia s cieľom sprístupniť verejnosti čo najväčšiu časť KF prostredníctvom online katalógov, v ktorých je spracovaných **až 69,86% z celkového objemu KF AK** (graf č. 2).

**Graf 2: Prírastky online katalógov AK**

Novinkou v štatistickom sledovaní je informácia o dokumentoch uložených **vo voľnom prístupe**. V r. 2013 vykázali AK **1 362 219** k. j. uložených vo voľnom prístupe, čo je **21,83%** z celkového objemu KF. Objem odporúčaného fondu uloženého vo voľnom prístupe je daný veľkosťou AK. Veľké AK s fondom nad 200 000 k.j. (napr. na UK v Bratislave, UPJŠ v Košiciach, EU v Bratislave, SPU v Nitre, TU vo Zvolene, PU v Prešove ai.) by mali mať vo voľnom prístupe **do 25% KF**, stredné AK s fondom od 80 000 – 200 000 k.j., ktorých je väčšina **od 20% - 40%** **KF** a malé AK by mali mať väčšinu KF vo voľnom prístupe[[4]](#footnote-4). Neobmedzený prístup k tlačeným dokumentom prispieva k slobodnému získavaniu a výberu informácií a je súčasťou odporúčaní vyjadrených v Manifeste UNESCO o  knižniciach. V podmienkach slovenských akademických knižníc naráža uplatňovanie tohto poslania na obmedzenia dané priestorovými dispozíciami knižníc, z ktorých mnohé sídlia v nevyhovujúcich priestoroch, bez možnosti zabezpečiť voľný prístup k dokumentom.

Tabuľka 3: Prehľad finančných prostriedkov vynaložených na nákup KF

|  |  |  |  |  |
| --- | --- | --- | --- | --- |
|  | Verejné VŠ | Štátne VŠ | Súkromné VŠ | Všetky VŠ |
| Náklady na nákup KF | 1 166 648,00 | 19 854,00 | 91 278,00 | 1 277 780,00 |
| na 1 knižnicu | 44 871,08 | 6 618,00 | 8 298,00 | 31 944,50 |
| na 1 dokument | 6,80 | 1,83 | 4,55 | 6,31 |
| na 1 reg. používateľa | 7,206 | 1,765 | 9,093 | 6,973 |

**Používatelia a zamestnanci akademických knižníc**

Rozširovanie online služieb, ktoré knižnice poskytujú prostredníctvom svojich knižničných systémov a webových stránok je jedným z dôvodov, prečo v prostredí akademických knižníc neregistrujeme taký výrazný pokles používateľov ako v iných knižniciach[[5]](#footnote-5). Skôr naopak, pretože napriek klesajúcemu počtu študentov na VŠ, v akademických knižniciach stúpa percento aktívnych registrovaných používateľov: v r. 2013 to bolo **76 %** študentov z celkového počtu potenciálnych používateľov (graf č. 3).

Tabuľka 4: Používatelia akademických knižníc

|  |  |  |  |  |
| --- | --- | --- | --- | --- |
|  | Verejné VŠ | Štátne VŠ | Súkromné VŠ | Všetky VŠ |
| Potenciálni používatelia | 181 129 | 7 937 | 26 634 | 215 700 |
| z toho VŠ študenti | 158 487 | 4 945 | 25 345 | 188 777 |
| Počet registrovaných používateľov | 161 954 | 11 243 | 10 038 | 183 235 |
| z toho poslucháči VŠ | 131 950 | 2 406 | 9 242 | 143 598 |

Pravidelnými používateľmi AK sú aj bežní návštevníci z radov ostatnej odbornej verejnosti , ktorých lákajú najmä bohaté informačné zdroje a vhodné technické vybavenie.

**Graf 3: Používatelia AK –porovnanie**

Mení sa forma návštevy AK, čoraz väčší počet používateľov využíva služby knižnice bez nutnosti jej fyzickej návštevy . Zabezpečovanie primeraného komfortu pri využívaní takýchto služieb kladie vyššie nároky na zamestnancov knižnice a ich znalosti najmodernejších informačných technológií; pričom sa čoraz naliehavejšie prejavuje nedostatok mladých profesionálnych knihovníkov. V AK chýbajú mladí absolventi knižničnej a informačnej vedy, ktorí by spĺňali kvalifikačné predpoklady na pracovné pozície súvisiace s novými výzvami v oblasti správy a ochrany digitálnych zbierok, v oblasti informačného vzdelávania, v podpore nových foriem vedeckej komunikácie a požadovanej podpory výučbových procesov prostredníctvom EIZ.

**Graf 4: Fyzickí a virtuálni návštevníci AK**

Na jedného prepočítaného zamestnanca knižnice pripadá 327,79 registrovaných používateľov, oproti roku 2012 je to síce **pokles o 69,11 fyzických používateľov**, avšak na druhej **narástol podiel virtuálnych návštevníkov**, pri ktorých prepočítaný podiel na jedného knihovníka činí **5 537,62.** Stav zamestnancov akademických knižníc sa oproti roku 2012 takmer nezmenil (608 fyzických osôb/559 prepočítaných úväzkov), ale významne poklesol počet zamestnancov s knihovníckym vzdelaním oproti r. 2012 o 101 osôb. Napriek tomu, že každoročne ukončí atraktívne štúdium z odboru knižničných a informačných vied na 3 VŠ (UK v Ba, ŽU v Žiline, PU v Prešove) niekoľko desiatok študentov, akademické knižnice ich nelákajú. Dôvodov je zrejme viac, ale podstatnú úlohu v tom zohráva neadekvátne finančné ocenenie: nástupný plat pre absolventa VŠ je v rozpätí 401,- / 503,50,- EUR[[6]](#footnote-6). Pracovníci knižníc (najmä vo verejných VŠ) dlhodobo nedosahujú priemerné mzdy v hospodárstve ani vo svojom odvetví hoci nároky na nich kladené sa neustále zvyšujú (jazykové znalosti, znalosť najnovších nástrojov IKT, náročnosť sociálnej komunikácie na VŠ, informačné vzdelávanie používateľov, zabezpečovanie edičnej činnosti vysokej školy ai). Z hľadiska mzdových nákladov dosiahla priemerná mzda 659,76 EUR čo je **len 80,10% priemernej mzdy** v národnom hospodárstve  r. 2013 (824,- EUR[[7]](#footnote-7)) a oproti r. 2012 ***pokles o 4,08 % bodu***. Ako nie veľmi účinné sa prejavilo rozpočtové opatrenie MF SR č.3/2013, ktorým boli navýšené prostriedky na osobné výdavky určené pre nepedagogických pracovníkov VVŠ. Pracovníkom knižníc boli počas roka rôznymi formami vyplácané zvýšené osobné príplatky do výšky 5% tarifného platu.

**Služby akademický knižníc**

Základnou úlohou akademických knižníc je podpora výučbovej a vedeckej bázy vysokej školy, čo znamená predovšetkým dopĺňanie, aktualizáciu a sprístupňovanie fondu učebnicovej a odbornej literatúry. V roku 2013 mierne stúpol celkový počet výpožičiek **o 52 248** oproti r. 2012; čo sa odrazilo i v prepočítanom počte vypožičaných dokumentov na 1 registrovaného používateľa, ktorý si v r. 2013 vypožičal **o 3,48 dokumentov viac** ako v r. 2012. V záujme objektivity treba podotknúť, že získané štatistické údaje nepredstavujú skutočný objem výpožičných transakcií. Údaje o výpožičkách získavajú knižnice z automatizovaných knižničných systémov s určitými obmedzeniami, nakoľko nie všetky druhy dokumentov (najmä periodiká a záverečné a kvalifikačné práce) a časti KF (príručné knižnice a fondy čiastkových knižníc) sú súčasťou on-line katalógov, z ktorých sa sťahujú dáta o výpožičkách. Atraktivita fondov AK sa prejavila i v náraste vybavených požiadaviek v rámci medziknižničnej výpožičnej služby, bolo vybavených o 796 požiadaviek viac oproti r. 2012. Narastá využívanie e-dokumentov, používatelia veľmi rýchlo zistili výhody spojené s ich využívaním ( napr. možnosť stiahnuť si ich na určitý čas do vlastných mobilných zariadení, uložiť príp. vytlačiť si vlastnú kópiu dokumentu, jednoduché preberanie informácií z e-dokumentov a ich citovanie). Z pohľadu štatistického zisťovanie, je však treba doriešiť podmienky evidovania e-výpožičiek dokumentov, najmä tých, ktoré sa stali súčasťou KF po zaevidovaní a spracovaní v online katalógu. Nie každý knižničný softvér je vybavený na sledovanie vstupov a prácu s e-dokumentami, a nie každá AK si môže dovoliť zakúpiť niektorý z integrovaných vyhľadávacích nástrojov napr. Summon Discovery Tool, alebo Metalib). Táto problematika bude zaradená do programu niektorého zo seminárov AK, ktoré pripravuje každoročne úsek metodiky AK SPK.

Tabuľka 5: Výpožičky v akademických knižniciach 2013

|  |  |  |  |  |  |
| --- | --- | --- | --- | --- | --- |
|  | Verejné VŠ | Štátne VŠ | Súkromné VŠ | r.2012 | r. 2013 |
| Počet výpožičiek spolu | 2 943 219,00 | 73 616,00 | 77 614,00 | 3 042 201,00 | 3 094 449,00 |
| na 1 knižnicu | 113 200,73 | 24538,66 | 7055,81 | 76 055,02 | 77 361,23 |
| na 1 reg. používateľa | 18,17 | 6,55 | 7,73 | 13,40 | 16,88 |
| Prezenčné výpožičky | 1 451 132,00 | 16 553,00 | 26 712,00 | 1 611 065,00 | 1 494 397,00 |
| Absenčné výpožičky | 1 492 087,00 | 57 063,00 | 50 902,00 | 1 431 136,00 | 1 600 052,00 |
| MVS iným knižniciam | 3 534,00 | 1 200,00 | 13 | 3 951,00 | 4 747,00 |
| MVS z iných knižníc | 6 737,00 | 176,00 | 25 | 7 447,00 | 6 938,00 |

Všetky AK (40) využívali v r. 2013 niektorý z evidovaných knižnično-informačných systémov, v rámci ktorých sa vytvárajú dve najsledovanejšie databázy a síce **on-line katalóg** a **bázu evidencie publikačnej činnosti (EPČ).** Prevaha elektronických informačných zdrojov, jednoduchý prístup k internetu spolu s možnosťou využívať služby knižníc on-line bez potreby fyzickej návštevy boli motiváciou pre zavedenie tzv. elektronických referenčných služieb, ktoré sa definujú ako vybavovanie používateľských požiadaviek elektronickými prostriedkami v reálnom čase (ICQ, Skype, IP telefón) alebo s časovým posunom (Spýtajte sa knižnice, Objednaj si knihovníka, Napíšte nám alebo prostredníctvom rôznych elektronických formulárov) kedy dostane používateľ odpoveď najneskôr do 48 hodín. K špeciálnym typom takýchto služieb patria FAQ, ktoré funguje ako archív často kladených otázok a používateľ si môže odpovede zistiť sám (graf č. 5.).

**Graf 5: elektronické referenčné služby AK**

Knižnice sa snažia podporovať návštevnosť nielen rozširovaním ponuky nových on-line služieb, ale aj zavádzaním moderných zariadení podporujúcich tzv. samoobslužné funkcie v knižnici napr. kúpou tzv. *biblioboxov*, čo je zariadenie na vracanie kníh v čase, keď je knižnica pre používateľov neprístupná, prípadne z miesta vzdialeného od knižnice. Dostupnosť zariadenia je v populárnom režime 24/7. Predlžuje sa tým prevádzková doba AK, ktorá v r. 2013 dosiahla priemerne **43,48 h týždenne.** Zlepšila sa dostupnosť internetu pomocou bezdrôtového wifi pripojenia, čo využívajú používatelia s vlastným notebookom, príp. s iným mobilným zariadením (tablety, smartfóny, e-čítačky a pod.). Stúpajúci trend má aj poskytovanie vzdialeného prístupu k EIZ. Táto služba umožňuje registrovaným používateľom využívať IZ zo svojho vlastného počítača a v čase ktorý im najviac vyhovuje. Potešiteľné je, že stúpa záujem o tento spôsob využívania zdrojov aj u študentov denného štúdia, najmä z dôvodu písania záverečných prác.

Tabuľka 6: Informačné technológie v AK

|  |  |  |  |  |
| --- | --- | --- | --- | --- |
|  | Verejné VŠ | Štátne VŠ | Súkromné VŠ | Všetky VŠ |
| Automatizovaný knižnično-informačný systém | 26 | 3 | 11 | 40 |
| On-line katalóg na webe | 26 | 3 | 9 | 37 |
| Webová stránka knižnice | 26 | 3 | 9 | 38 |
| Prepočítaný počet budovaných DB na 1 AK | 2,80 | 1,66 | 1,09 | 2,25 |
| WiFi pripojenie | 24 | 3 | 10 | 37 |
| Vzdialený prístup k licencovaným e-zdrojom | 20 | 0 | 3 | 23 |

Všetky spomínané nové elektronické služby vznikli ako reakcia na meniace sa potreby používateľov a predstavujú pridanú hodnotu v ponuke AK. Ide však o finančne náročné služby, preto je mimoriadne dôležité sledovať ich efektívnosť a využívanie. V prípade EIZ by nástrojom na vyhodnotenie efektivity mala byť štatistika využívania od dodávateľa (graf č. 6). Problémom ostáva skutočnosť, že nie všetky AK majú povinnosť dodávania používateľských štatistík dodávateľmi EIZ zahrnutú v licenčnej zmluve. Stále ešte existujú dodávatelia EIZ, ktorí štatistiky nedodávajú, alebo dodávajú také štatistické údaje, ktoré pre knižnicu nemajú žiadnu alebo len malú výpovednú hodnotu. V týchto prípadoch sa väčšinou knižnice snažia sledovať štatistiky vlastnými silami. Kvalita týchto štatistík už potom závisí od schopností technických pracovníkov v príslušných knižniciach. Existujú však aj pracoviská, ktoré nemajú dostatočne technicky vybavený personál a vlastné štatistiky vytvárať nemôžu. V týchto prípadoch sa štatistiky nesledujú vôbec a stráca sa akákoľvek spätná väzba svedčiaca o využívaní konkrétneho informačného zdroja. Je potrebné zabezpečiť, aby dodávatelia EIZ pravidelne a v dohodnutých formátoch poskytovali odberateľom vyhovujúce používateľské štatistiky. V záujme zabezpečenia kompatibility údajov, je nanajvýš potrebné, aby knižnice trvali na dodávaní používateľských štatistík podľa medzinárodného odporúčania COUNTER pre sledovanie využívania elektronických informačných zdrojov a zahrnuli to do svojich licenčných zmlúv.

**Graf 6: Využívanie EIZ a on-line katalógov AK**

Osobitnú pozornosť si zaslúžia služby, ktoré poskytujú akademické knižnice na báze evidencie publikačnej činnosti zamestnancov vysokých škôl. Ide o kľúčovú činnosť, ktorú AK zabezpečujú na základe Vyhlášky MŠVVaŠ SR č.456/2012 Z. z. centrálnom registri evidencie publikačnej činnosti (CREPČ) a centrálnom registri evidencie umeleckej činnosti (CREUČ).Vyhláška ukladá AK povinnosť bibliografickej registrácie publikačnej a umeleckej činnosti vysokoškolských učiteľov, výskumných pracovníkov a doktorandov VŠ. Výstupy z oboch databáz sú dôležitým podkladom pre financovanie vysokých škôl, akreditáciu študijných odborov ako aj pre kvalifikačné postupy zamestnancov vysokých škôl; za rok 2013 spracovali AK **25 246** **publikačných výstupov** a rešerší, čo bolo **o 6 794 viac** ako v predchádzajúcom roku. Nárast činnosti súvisí s rozbiehajúcou sa akreditáciou VŠ v r. 2013 a z nových úloh, ktoré pre AK vyplynuli: rozšírenie databáz EPC o nové ukazovatele ako je napr. IF časopisu, implementácia odkazov na úplné url adresy článkov excerpovaných v sledovaných databázach WoS a Scopus. Ďalšie nové činnosti vyplynuli pre knižnice v súvislosti s open access publikovaním, v rámci ktorého zabezpečujú voľný prístup používateľov k OA dokumentom. Na používateľov sú orientované aj ďalšie služby a činnosti AK; akademické knižnice sú organizátormi vzdelávacích a kultúrno-spoločenských podujatí; v roku 2013 pripravili **1 011 podujatí**, mnohé z nich v rámci 14. ročníka celoslovenského podujatia Týždeň slovenských knižníc. AK sa dlhodobo venujú problematike informačného vzdelávania, aktívne sa podieľajú na zvyšovaní informačnej gramotnosti svojich používateľov rôznymi formami v rámci formálneho i neformálneho vzdelávania. Mnohé AK zabezpečujú pre vysoké školy služby spojené s vydavateľskou, edičnou činnosťou a predajom ich publikácií .

Tabuľka 7: Informačné vzdelávanie v AK

|  |  |  |  |  |  |
| --- | --- | --- | --- | --- | --- |
|  | Verejné VŠ | Štátne VŠ | Súkromné VŠ | r. 2012 | r. 2013 |
| Podujatia informačného vzdelávania | 844 | 75 | 92 | 880,00 | 1 011 |
| Počet podujatí IV na 1 AK | 32,46 | 25 | 8,36 | 22,00 | 25,27 |

Priestory a informačné technológie

Priestory akademických knižníc by mali zabezpečiť vhodné, bezpečné a primerané podmienky pre uloženie knižničných zbierok, oddelené zóny pre návštevníkov knižnice podľa účelu (individuálne študijné miesta kombinované s oddeleným priestorom určeným na skupinové študijné aktivity), prevádzku automatizovaných knižničných systémov a ostatných informačných technológií a oddelený služobný priestor pre zamestnancov knižnice. Veľkosť priestorov by mala zohľadňovať veľkosť knižničných zbierok, počet používateľov a frekvenciu návštevnosti knižnice. Ideálne je ak sa pri projektovaní nových priestorov resp. pri rekonštrukcii prihliada aj na pripomienky knihovníkov. Za ostatné roky badať pozitívny posun v zlepšovaní priestorového zabezpečenie akademických knižníc, na druhej strane musia AK ešte stále prekonávať nepochopenie a nedostatok podpory zo strany zriaďovateľov pri presadzovaní požiadaviek na zlepšovanie priestorových podmienok a primeraného technického vybavenia knižníc. Priemerná rozloha 1 AK vychádza na 2 102,46 m2 celkovej plochy knižničných priestorov.

Tabuľka 8: Priestory AK v číslach

|  |  |  |  |  |  |
| --- | --- | --- | --- | --- | --- |
|  | Verejné VŠ | Štátne VŠ | Súkromné VŠ | r. 2012 | r. 2013 |
| Celková plocha knižnice v m² | 60 668,00 | 3 492,00 | 2 680,00 | 60 836,00 | 66 840,00 |
| Počet študijných miest | 6 859,00 | 207,00 | 413,00 | 6 898,00 | 7 499,00 |
| na 1 reg. používateľa | 0,042 | 0,018 | 0,043 | 0,03 | 0,041 |
| Priestory pre používateľov v m² | 35 750,00 | 1 112,00 | 2 211,00 | 34 447,00 | 39 103,00 |
| na 1 reg. používateľa v m² | 0,15 | 0,10 | 0,22 | 0,15 | 0,213 |
| Počet prevádzkových hodín na 1 AK | 45,07 | 38,00 | 44,00 | 44,25 | 43,48 |

Financovanie akademických knižníc

Vysoké školy financujú svoje akademické knižnice zväčša ako súčasť prevádzkových útvarov (rektorátu, dekanátu); je len málo akademických knižníc, ktoré fungujú ako samostatné organizačné jednotky vysokých škôl s vlastným rozpočtom (napr. UK Technickej univerzity v Košiciach, UK Katolíckej univerzity UK, UK Slovenskej poľnohospodárskej univerzity v Nitre ai). Finančné náklady vynaložené na prevádzku AK odrážajú túto realitu a skresľujú tak celkový obraz o financovaní AK, keďže väčšina knižníc prostriedky súvisiace so základnou prevádzkou zariadenia (energie, upratovanie, ostatné poplatky spojené s prevádzkou). Z tohto dôvodu sa nedá zhodnotiť, či finančné náklady spojené s prevádzkou akademických knižníc dosahujú percentuálne podiely odporúčané medzinárodnými štandardami pre akademické knižnice t.j. **5-10% z celkového prevádzkového rozpočtu zriaďovateľskej inštitúcie** – vysokej školy.

Tabuľka 9: Finančné náklady AK

|  |  |  |  |  |  |
| --- | --- | --- | --- | --- | --- |
| V EUR | Verejné VŠ | Štátne VŠ | Súkromné VŠ | r.2012 | **r.2013** |
| Celkové fin. náklady | 6 302 300 | 247 857,00 | 404 954,00 | 6 523 157,00 | 6 955 111,00 |
| na 1 knižnicu | 242 396,15 | 82 619,00 | 36 814,00 | 163 078,92 | 173 877,77 |
| mzdové náklady spolu | 4 296 799,00 | 227 308,00 | 289 475,00 | 4 611 977,00 | 4 813 582,00 |
| na 1 prep. zamest./rok | 8 063,05 | 8 914,03 | 9 490,98 | 7 940,73 | 7 917,08 |
| nákup licencií a databáz | 220 427,00 | 695,00 | 13 276,00 | 235 604,00 | 234 398,00 |
| na 1 knižnicu | 8 477,96 | 231,66 | 1 206,90 | 5 890,10 | 5 859,95 |
| príjmy knižníc | 387 813,00 | 2 426,00 | 7 906,00 | 543 309,00 | 398 145,00 |
| z toho príjmy z grantov | 95 679,00 | 0,00 | 0,00 | 146 420,00 | 97 035,00 |

Významnú úlohu vo financovaní AK hrá i dotačný program MK SR, v rámci ktorého sú pre knižnice vyčlenené dva operačné podprogramy a síce: 2.1 akvizícia knižníc a program 2.5 knižničná činnosť. Tieto umožňujú aj akademických knižniciam verejných vysokých škôl uchádzať sa grantovými žiadosťami o finančnú podporu svojej akvizície ako aj žiadať finančné prostriedky na získanie moderných informačných technológií potrebných na rozvoj nových inovatívnych služieb. Výsledky aktivít akademických knižníc sú zrejmé z tabuľky č. 11.[[8]](#footnote-8)

Tabuľka 11: Finančná podpora AK VVŠ v rámci dotačného programu MK SR

|  |  |  |  |  |  |  |
| --- | --- | --- | --- | --- | --- | --- |
|  | Podprogram | 2.1 |  | Podprogram | 2.5 |  |
| Rok | 2011 | 2012 | 2013 | 2011 | 2012 | 2013 |
| Celková dotácia na podprogram | 157 975 | 200 000 | 198 787 | 342 025 | 350 000 | 346 553 |
| Počet žiadostí AK | 8 | 6 | 8 | 18 | 15 | 15 |
| Počet podporených žiadostí AK | 2 | 4 | 5 | 16 | 15 | 15 |
| Poskytnutá dotácia | 19 525 | 19 480 | 22 664 | 28 865 | 50 110 | 30 153 |

**Prehľad databáz zakúpených z vlastných prostriedkov AK v r. 2013**

|  |  |  |
| --- | --- | --- |
| **názov db** | **AK** | **AK** |
| American Chemical Society Journal Collection | UK Ba |  |
| APS online Journals | ŽU Žilina | UK Ba |
| ASCE Research Library | StavF STU |  |
| Bibliomedica | UPJŠ Košice |  |
| Biomedical and Life Sciences Collection | UPJŠ Košice | UK Ba |
| Business Insights: Essentials | EU Ba |  |
| CAB abstracts | TU Zvolen |  |
| CRCnetBase | ŽU Žilina |  |
| e-books EBSCO | UK Ba |  |
| e-books Wiley | UK Ba |  |
| ebrary Academic Complete | TRUNI Trnava | UK Ba |
| ebrary Business &Economics | UMB Banská Bystrica |  |
| e-knihy z db ebrary - trvalá akvizícia 23 titl. | UK Ba |  |
| Elektronische Zeitschriftenbibliothek (EZB) | EU Ba |  |
| Emerald | ŽU Žilina |  |
| Emerald Emerging Markets Case Studies | UMB Banská Bystrica |  |
| Emerald Management e-Journals | UMB Banská Bystrica |  |
| Eng. Village REFEREX-Electronic ans Electrical Eng... | ŽU Žilina |  |
| Eng. Village REFEREX-Materials and Mechanical Eng. | ŽU Žilina |  |
| European Pharmacopoeia-online | UK Ba |  |
| IOP Science | FEI STU |  |
| IOP Science Physics | UKF Nitra |  |
| JSTOR | UK Ba |  |
| JSTOR: Arts &Sciences Collection | TRUNI Trnava |  |
| JSTOR: Arts &Sciences Complete | TRUNI Trnava | KU Ružomberok |
| JSTOR: Ecology&Botany Collection | TU Zvolen |  |
| Kumar and Clark's Clinical Medicine | UK Ba |  |
| Lexicomp - db | UK Ba |  |
| Naviga db | TU Zvolen |  |
| New Palgrave Dictionary of Economics Oline | EU Ba |  |
| Oxford Journals | UK Ba |  |
| ProQuest Entrepreneurship | UMB Banská Bystrica |  |
| STN Online | STU všetky fak. |  |
| The Merck Index | UK Ba |  |
| VS online | UMB Banská Bystrica |  |
| Zentralblatt für Chirurgie..... | UK Ba |  |

**Činnosť metodického centra Slovenskej pedagogickej knižnice pre akademické knižnice**

Slovenská pedagogická knižnica na základe výsledkov spolupráce so sekciou akademických knižníc Slovenskej asociácie knižníc (SAK) vytvorila v roku 2009 samostatné pracovné miesto pre oblasť metodiky AK, v rámci ktorého zabezpečujú túto činnosť externé pracovníčky z prostredia akademických knižníc (PhDr. Daniela Džuganová, riaditeľka Univerzitnej knižnice UPJŠ v Košiciach a PhDr. Mária Kadnárová, riaditeľka Ústrednej knižnice Farmaceutickej fakulty UK v Bratislave) čo sa prejavilo zintenzívnením pôsobnosti SPK aj v tejto oblasti (podotýkame, že v rozsahu polovičného úväzku).

Metodická činnosť pre sieť akademických knižníc je v súčasnosti zameraná na nasledujúce oblasti:

• legislatíva

• štatistika akademických knižníc

• tvorba metodických usmernení a odborné konzultácie pre akademické knižnice

• informačné vzdelávanie používateľov akademických knižníc

• spolupráca so sekciou akademických knižníc Slovenskej asociácie knižníc (SAK)

• tvorba centrálnych registrov MŠVVaŠ SR: CREPČ, CREUČ a CRZP

• publikačná a edičná činnosť:

|  |  |
| --- | --- |
|  | |
|  | 20 rokov Slovenskej asociácie knižníc (1992-2012) Daniela Gondová, Daniela Džuganová  Knižnica, ISSN 1335-7026, Roč. 14 č. 1 (2013), s. 3-10 |

|  |  |
| --- | --- |
|  | |
|  | Premena akademických knižníc na informačné a vzdelávacie centrá univerzít (na základe analýzy stavu akademických knižníc na Slovensku) Daniela Džuganová, Mária Kadnárová  INFOS 2013 : zborník príspevkov z 37. medzinárodného informatického sympózia "Inovácie knižnice a pamäťové inštitúcie. Hľadanie odpovedí na nové výzvy znalostnej spoločnosti" : Stará Lesná, 8. - 11. apríla 2013, Bratislava : Spolok slovenských knihovníkov, 2013, ISBN 9788089586073, s. 29-45 |

|  |  |
| --- | --- |
|  | |
|  | Akademické knižnice sa stretli na jesennom seminári Daniela Džuganová  Bulletin Slovenskej asociácie knižníc, ISSN 1335-7905, Roč. 21, č. 4 (2013), s. 67-71 |

|  |  |
| --- | --- |
|  | |
|  | Knižnice majú a budú mať nezastupiteľné miesto Marián Gladiš, Daniela Džuganová  Universitas Šafarikiana, ISSN 1338-1377, Roč. XXXX, č. 3 (2013), s. 4-5 |
|  | Nová stratégia pre knižnice, dokážeme to? Daniela Džuganová  Bulletin Slovenskej asociácie knižníc, ISSN 1335-7905, Roč. 21, č. 4 (2013), s. 3-4 |

**Záver a odporúčania:**

**Oblasť informačných zdrojov pre akademické knižnice a ich ochrana**

1. zabezpečiť udržateľnosť projektu NISPEZ II. a národnej licencie pre databázy EBSCO;
2. riešiť koordináciu získavania a sprístupňovania EIZ v celoslovenskom meradle;
3. vytvárať podmienky pre správu a fungovanie knižničných skladov s definovaním minimálnych povinných parametrov.

**Oblasť knižnično-informačných služieb akademických knižníc**

1. metodicky usmerňovať administratívne a právne postupy knižníc súvisiace s poskytovaním služieb (súdne vymáhanie výpožičiek, riešenie problémov s neprispôsobivými používateľmi a pod.);
2. riešiť problematiku výpožičiek dokumentov na iných ako printových nosičoch;
3. zaviesť štandardy akademických knižníc, ich plnenie pravidelne vyhodnocovať.

**Oblasť informačných a komunikačných technológií v akademických knižniciach**

1. posúdiť dosahovanú technickú a technologickú úroveň s cieľom zvýšiť jej úroveň v poskytovaných knižnično-informačných službách;
2. definovať podmienky poskytovania nových typov služieb akademických knižníc v závislosti od nových informačných a komunikačných technológií a zariadení.

**Oblasť legislatívy pre akademické knižnice**

1. podporovať a presadzovať nové znenie knižničného zákona (zadefinovať škálu knižničných a informačných služieb a stanoviť služby akademických knižníc, inkorporovať odporúčania medzinárodných organizácií, najmä UNESCO, IFLA, pre všetky oblasti knižničnej činnosti);
2. podporovať novelizáciu autorského zákona v záujme špeciálnych podmienok pre knižnice pre verejný a štátny záujem (napr. zaviesť možnosť využívania dokumentov v rámci celého knižničného systému (napr. služby vo vzdialenom prístupe k dokumentom) bez ohľadu na vlastníka originálneho knižničného dokumentu, zverejňovanie obsahov a obálok titulných listov kníh a časopisov do online katalógov knižníc, dôsledne dbať na zavedenie ISO noriem spadajúcich pod technickú komisiu TK 69 do praxe slovenského knihovníctva).

**Oblasť vzdelávania, spoločenského postavenia a ohodnotenia zamestnancov akademických knižníc**

1. novelizovať katalóg pracovných činností pre knihovníkov a informačných špecialistov, inovovať opisy odborných činností pre konkrétne platové triedy knihovníkov.

**Oblasť informačného vzdelávania a informačná gramotnosť používateľov**

1. podporovať vypracovanie koncepcie informačného vzdelávania s cieľom zvyšovania informačnej gramotnosti používateľov na vysokých školách, so zameraním na využívanie klasických a elektronických informačných zdrojov.

**Oblasť budov akademických knižníc a ich vybavenie**

1. podporovať výstavbu novostavieb knižníc a rekonštrukcií budov knižníc, ktoré budú zodpovedať medzinárodným štandardom a trendom

Bratislava 23.6.2014

Vypracovali:

PhDr. Mária Kadnárová

PhDr. Daniela Džuganová

1. Zákon o vysokých školách č. 131/2002 Z. z. a Zákon o knižniciach č. 183/2000 Z. z. [↑](#footnote-ref-1)
2. Zákon č. 455/2012 Z. z., ktorým sa mení a dopĺňa Zákon č. 131/2002 Z. z. o vysokých školách. Na zákon nadviazala

   Vyhláška MŠVVaŠ SR č. 456/2012 Z. z. o CREPČ, CREUČ s prílohami č. 1-4. [↑](#footnote-ref-2)
3. Zdroj: https://www.portalvs.sk/sk/informacie-o-vysokych-skolach [↑](#footnote-ref-3)
4. Šimkovič, V.: Knižnice v informačnom veku. Bratislava: STU, 2010. S. 54. [↑](#footnote-ref-4)
5. KNIŽNICE 2012: celoslovenská konferencia, Liptovský Ján ,2.-25.9.2012. Bratislava: SAK, 2012. S. 50. [↑](#footnote-ref-5)
6. Nariadenie vlády SR č. 441/2013 Z. z. , príloha č. 2. [↑](#footnote-ref-6)
7. Zdroj: http://portal.statistics.sk/showdoc.do?docid=67073 [↑](#footnote-ref-7)
8. Zdroj: https://registerkultury.gov.sk/granty2013/statistiky\_verejne.php [↑](#footnote-ref-8)